Pkharuddin Ghazali

Datuk Haji Pkharuddin bin Haji Ghazali @ Mat Jali (; lahir 1963) merupakan seorang penjawat awam dan guru yang dilantik sebagai  Ketua Pengarah Kementerian Pendidikan Malaysia ke-19 sejak 23 September 2022.

Kehidupan awal dan pendidikan 
Pkharuddin dilahirkan di Kampung Selising, Pasir Puteh, Kelantan, Malaysia pada tahun 1963. Beliau mempunyai sembilan orang adik beradik dan merupakan anak ke-empat dalam keluarganya.

Pkharuddin memulakan pelajaran di Sekolah Kebangsaan Bukit Jawa dan Sekolah Sultan Alam Shah. Beliau merupakan seorang ahli pengakap pada zaman sekolahnya dan berjaya dianugerahkan pencapaian tertinggi dalam Persekutuan Pengakap Malaysia (PPM) iaitu Anugerah Pengakap Raja pada tahun 1981. Setelah itu, beliau melanjutkan pelajaran di Universiti Malaya dengan mengambil program Asasi Sains di Pusat Asasi Sains (Universiti Malaya). Beliau mempunyai kelulusan Ijazah Sarjana Muda Sains (Kepujian) pengkhususan dalam bidang Geografi dari Universiti Malaya dan Diploma Perguruan sebelum memulakan karier beliau sebagai seorang guru.

Kerjaya 
Pkharuddin memulakan perkhidmatan sebagai guru di Sekolah Menengah King George V, Seremban, Negeri Sembilan pada 1 Ogos 1989.

Pkharuddin pernah berkhidmat dalam pelbagai organisasi kementerian sepanjang 33 tahun berkhidmat termasuk sebagai Penolong Pengarah Sektor Penilaian dan Peperiksaan di Lembaga Peperiksaan, 
Pengarah Sindiket Peperiksaan Kementerian Pendidikan, Pengetua di Sekolah Menengah Kebangsaan Taman Semarak, Nilai, Negeri Sembilan, Timbalan Ketua Pengarah Pendidikan (Dasar dan Kurikulum),  dan Timbalan Pengarah Pendidikan. 

Pada 23 September 2022, Kementerian Pendidikan mengumumkan bahawa beliau dilantik sebagai Ketua Pengarah Pendidikan bagi menggantikan Nor Zamani Abdol Hamid yang bersara pada 29 Julai 2022.

Anugerah

Anugerah di Malaysia 

  :
 Panglima Jasa Negara (PJN) – Datuk (2023)

 :
 Darjah Setia Bakti Negeri Sembilan (DBNS) – Dato' (2019)

Lain-lain
 Anugerah Pengakap Raja (1981)
 Anugerah Inspirasi CUEPACS (2023)

Lihat juga 
 Kementerian Pendidikan Malaysia
 Pengakap Raja (Persekutuan Pengakap Malaysia)

Rujukan 

Orang hidup
Orang Malaysia berketurunan Melayu
Muslim Malaysia
Alumni Universiti Malaya
Kelahiran 1963
Ketua Pengarah Pendidikan Malaysia